Na podlagi sedmega odstavka 17.b člena Zakona o Slovenskem filmskem centru, javni agenciji Republike Slovenije (Uradni list RS, št. 77/10, 40/12 – ZUJF, 19/14 – odl. US in 63/16) izdaja minister za kulturo v soglasju z ministrico za finance

**Pravilnik o spodbujanju vlaganj v avdiovizualno produkcijo - OSNUTEK**

1. člen

S tem pravilnikom se podrobneje določajo upravičenci, upravičena dela, postopek in pogoji za pridobitev pravice do denarnega povračila, postopek in pogoji za izplačilo denarnega povračila, upravičeni stroški in višina denarnih povračil.

1. Pogoji in upravičenci

2. člen

(1) Pravica do denarnega povračila se lahko uveljavlja za filme, namenjene za kinematografsko predvajanje, in avdiovizualna dela vseh zvrsti, namenjena predvajanju v medijih, ob formalnih in vsebinskih pogojih, določenih s tem pravilnikom.

(2) Pravico do denarnega povračila lahko uveljavlja pravna ali fizična oseba s sedežem v drugi državi, članici Evropske unije, državi partnerici Evropskega gospodarskega prostora ali tretji državi, ki je registrirana za filmsko in televizijsko produkcijo, in izvršni producent, ki ima sedež v Republiki Sloveniji in ima za izvedbo filma ali avdiovizualnega dela na območju Republike Slovenije sklenjeno pogodbo s pravno ali fizično osebo s sedežem v drugi državi, članici Evropske unije, državi partnerici Evropskega gospodarskega prostora ali tretji državi, ki je registrirana za filmsko in televizijsko produkcijo, ter izpolnjuje naslednje pogoje:

* ima urejene avtorske pravice za projekt;
* v obdobju preteklih treh let je imela vsaj en projekt, ki je bil predvajan v kinematografski distribuciji ali v medijih, skladno z zakonom, ki ureja avdiovizualne medijske storitve;
* izkaže izdatke, porabljene v Republiki Sloveniji za namen projekta, ter ima poravnane obveznosti iz naslova davkov in prispevkov v Republiki Sloveniji in v državi, kjer ima sedež ali stalno prebivališče.

(3) Do denarnega povračila niso upravičene pravne ali fizične osebe s sedežem v drugi državi, članici Evropske unije, državi partnerici Evropskega gospodarskega prostora ali v tretji državi, ki so povezane s pravnimi ali fizičnimi osebami, registriranimi za filmsko in televizijsko produkcijo v Republiki Sloveniji, kot to določa 4. člen Zakona o Slovenskem filmskem centru, javni agenciji Republike Slovenije (Uradni list RS, št. 77/10, 40/12 – ZUJF, 19/14 – odl. US in 63/16; v nadaljnjem besedilu: ZSFCJA).

(4) V primeru mednarodne koprodukcije projekta, v kateri je eden od koproducentov pravna ali fizična oseba, registrirana za opravljanje filmske in televizijske produkcije v Republiki Sloveniji, je upravičenec slovenski koproducent.

(5) V povezavi s 1. členom Uredbe Komisije (EU) št. 651/2014 z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L 187 z dne 26. 6. 2014; v nadaljnjem besedilu: Uredba 651/2014/EU) do denarnih povračil niso upravičeni:

* podjetja v težavah oziroma če prejemajo pomoč za reševanje in prestrukturiranje;
* pravne ali fizične osebe, ki nimajo poravnanih vseh obveznosti iz naslova predhodnega sklepa Evropske komisije o razglasitvi pomoči za nezakonito in nezdružljivo z notranjim trgom;
* podjetja v stečaju ali likvidaciji;
* pravne ali fizične osebe, ki same ali z njimi povezane osebe po 4. členu ZSFCJA nimajo plačanih zapadlih davčnih obveznosti in obveznosti iz naslova prispevkov za socialno ali pokojninsko varnost.

(6) Pravna ali fizična oseba s sedežem v tretji državi, ki je registrirana za filmsko in televizijsko produkcijo, mora za pridobitev pravice do denarnega povračila imeti sklenjeno pogodbeno razmerje s izvršnim producentom, ki ima sedež v Republiki Sloveniji in ki vodi projekt.

3. člen

Na javnem pozivu se lahko kandidira z naslednjimi projekti:

* celovečernim igranim filmom,
* celovečernim animiranim filmom;
* kratkim igranim filmom;
* kratkim animiranim filmom;
* kratkim dokumentarnim filmom;
* celovečernim dokumentarnim filmom,
* celovečernim igranim projektom, ki je primeren za javno televizijsko predvajanje;
* celovečernim animiranim projektom, ki je primeren za javno televizijsko predvajanje;
* celovečernim dokumentarnim projektom, ki je primeren za javno televizijsko predvajanje;
* srednjemetražnim igranim projektom, ki je primeren za javno televizijsko predvajanje;
* srednjemetražnim dokumentarnim projektom, ki je primeren za javno televizijsko predvajanje;
* srednjemetražnim animiranim projektom, ki je primeren za javno televizijsko predvajanje;
* posameznimi epizodami televizijskih nadaljevank;
* animirano serijo;
* televizijskimi nadaljevankami, kjer se posamezna sezona epizod šteje kot en projekt.

4. člen

Do denarnega povračila niso upravičeni projekti, ki so

* namenjeni marketingu in ekonomski propagandi;
* ki vsebujejo pornografijo ali ki spodbujajo k nasilju in sovraštvu ali h kakršnikoli diskriminaciji;
* ki spadajo v zvrst t.i. sitcoma oziroma situacijske komične nadaljevanke;
* ki spadajo v zvrst t.i. soap-opere oziroma melodramatične nadaljevanke v dnevnem predvajanju.

5. člen

(1) Za pridobitev pravice do denarnega povračila mora projekt v postopku kandidiranja doseči najmanj 50 % vseh možnih točk glede na vsebinske pogoje, določene v prilogi I, ki je sestavni del tega pravilnika.

(2) Vsebinski pogoji so v skladu s petim odstavkom 17.b člena ZSFCJA opredeljeni kot:

* kulturni pomen filma ali avdiovizualnega dela za Republiko Slovenijo ali drugo državo članico Evropske unije;
* uporaba produkcijskih ali postprodukcijskih kapacitet na območju Republike Slovenije;
* sodelovanje izvajalcev iz Republike Slovenije.
1. Postopek javnega poziva za dodelitev pravice do denarnega povračila

6. člen

(1) Začetek javnega poziva objavi Slovenski filmski center, javna agencija Republike Slovenije, (v nadaljnjem besedilu: agencija) na svoji spletni strani skupaj z besedilom javnega poziva. V besedilu javnega poziva se določi skrajni rok, v katerem morajo prispeti vloge, ki sme trajati najmanj en mesec in največ eno leto. Obvestilo o začetku in poteku javnega poziva objavi v Uradnem listu RS. Besedilo javnega poziva mora vsebovati:

* jasno navedbo, da gre za javni poziv za zbiranje predlogov, v katerem bodo financirani

predlogi, ki izpolnjujejo formalne in vsebinske pogoje;

* vrsto projektov, ki so predmet javnega poziva;
* pogoje, ki jih morajo izpolnjevati izvajalci;
* okvirno vrednost razpoložljivih sredstev, namenjenih za predmet javnega poziva;
* obdobje, v katerem morajo biti izkazani izdatki, porabljene v Republiki Sloveniji za namen projekta;
* način pošiljanja in vsebina vlog;
* navedbo uslužbencev, pristojnih za dajanje informacij v zvezi z javnim pozivom;
* informacijo o morebitni podrobnejši dokumentaciji, ki je vlagateljem na razpolago.

(2) Poleg navedenih podatkov iz prejšnjega odstavka se lahko objavijo tudi drugi podatki, če so potrebni glede na vrsto predmeta javnega poziva.

(3) Za dodelitev pravice do denarnega povračila za posamezen projekt mora prijavitelj najpozneje 45 dni pred začetkom snemanja podati vlogo na agencijo.

7. člen

Vloga mora obsegati naslednje obvezne sestavine:

* naziv in velikost pravne osebe in št. poslovnega računa;
* proračun projekta;
* navedba virov financiranja v okviru proračuna projekta;
* v primeru igranega projekta sinopsis in scenarij, v primeru dokumentarnega projekta sinopsis in vsebinsko zasnovo, v primeru animiranega projekta likovno zasnovo oziroma osnutek zgodborisa;
* terminski načrt produkcije in postprodukcije;
* snemalni plan;
* dokazilo o zagotovljenih avtorskih pravicah na scenariju prijavljenega projekta;
* navedba vseh slovenskih soavtorjev, avtorjev prispevkov in slovenskega dela igralske zasedbe prijavljenega projekta;
* navedbo vseh slovenskih tehničnih izvajalcev in slovenskih sodelavcev v sektorju produkcije;
* navedbo angažiranosti tehničnih zmogljivosti v Republiki Sloveniji (število predvidenih snemalnih dni v Republiki Sloveniji in morebitna postprodukcija zvoka in/ali slike) glede na celoten obseg snemanja, produkcije in/ali postprodukcije;
* koprodukcijsko pogodbo med producentom in koproducentom, če je sklenjena;
* pogodbo med glavnim producentom in izvršnim producentom, če je sklenjena;
* popis načrtovanih stroškov v Republiki Sloveniji;
* dokazilo o javnem prikazovanju vsaj enega projekta prijavitelja v redni kinematografski distribuciji ali v medijih, skladno z zakonom, ki ureja avdiovizualne medijske storitve, v obdobju zadnjih treh let, pri kateremu je prijavitelj sodeloval kot glavni producent.

8. člen

(1) Vloge se obravnavajo po vrstnem redu prispetja. Uradna oseba agencije, ki sprejema vloge, na vsaki vlogi jasno označi datum in uro vložitve vloge oziroma datum in uro oddaje na pošti. Na enak način evidentira tudi vsako dopolnitev oziroma spremembo vloge. Vloge odpira pristojni uslužbenec agencije.

(2) V primeru, da vloga ni popolna, mora pristojni uslužbenec agencije prijavitelja, ki je glede na pogoje v 2., 3. in 4. členu tega pravilnika upravičena oseba, pozvati k dopolnitvi vloge v roku 5 dni od prejema poziva k dopolnitvi. V pozivu k dopolnitvi je treba stranko opozoriti, da se bo vrstni red prispetja posamezne vloge določil, ko bo vloga popolna.

(3) V primeru, da prijavitelj v roku ne dopolni vloge, agencija vlogo zavrže kot nepopolno.

(4) Pristojni uslužbenec sestavi evidenco prispelih vlog, ki vsebuje vrstni red prispetja z navedbo šifre vloge, nazive oziroma imena prijaviteljev in naslove projektov. Popolne vloge obravnava strokovna služba agencije.

9. člen

(1) Vloge glede na vsebinske pogoje, določene v prilogi I. tega pravilnika, obravnava strokovno programska komisija agencije.

(2) Vloga, ki ne doseže minimalnega števila točk, določenega v prvem odstavku 5. člena, se zavrne.

(3) Višje število doseženih točk glede na minimalno število točk ne vpliva na to, ali prijavitelj pridobi pravico do denarnega povračila.

(4) V primeru, da prijavitelj ni upravičena oseba ali da je vlogo vložil prepozno glede na obdobje javnega poziva ali glede na načrtovani datum začetka snemanja projekta, direktor izda sklep o zavrženju.

(5) Zoper sklep o zavrženju ima prijavitelj pravico do pritožbe v roku 15 dni od njene vročitve. O pritožbi odloča ministrstvo, pristojno za kulturo.

10. člen

(1) Strokovno programska komisija najpozneje v roku 15 dni po prejemu vloge direktorju agencije poda predlog, ki vključuje obrazloženo mnenje in obrazložene ocene, ali se vloga potrdi ali zavrne glede na to, ali je projekt dosegel minimalno število točk, določeno v prvem odstavku 5. člena ter predlog financiranja.

(2) Na podlagi predloga strokovno programske komisije, direktor v roku 15 dni od prejema predloga z odločbo odloči o pravici do denarnega povračila. Zoper odločbo agencije je dovoljena pritožba na ministrstvo, pristojno za kulturo, v 15 dneh od vročitve odločbe.

11. člen

(1) Z odločbo se določi najvišja višina denarnega povračila, do katere je prijavitelj glede na 12., 13., 14. in 15. člena tega pravilnika upravičen.

(2) Izdana odločba o dodelitvi pravice do denarnega povračila agencije predstavlja zagotovilo, da je prijavitelj pridobil pravico do denarnega povračila, ki mu bo, ob izpolnitvi pogojev za izplačilo in v okviru razpoložljivih proračunskih sredstev za izplačilo, izplačano po zaključku produkcije projekta v Republiki Sloveniji s posebne, namenske proračunske postavke v proračunu ministrstva, pristojnega za kulturo.

1. Višina denarnih povračil

12. člen

(1) Višina denarnega povračila znaša največ 25 odstotkov skupno priznanih stroškov za izvedbo produkcije posameznega projekta, porabljenih na ozemlju Republike Slovenije.

(2) Višino upravičenih stroškov za denarna povračila navede agencija na spletni strani, hkrati z višino najnižjega in najvišjega možnega zneska za denarno povračilo.

(3) V osnovo za izračun denarnega povračila se ne všteva davek na dodano vrednost.

13. člen

(1) Denarno povračilo predstavlja državno pomoč pri produkciji projektov, ki so glede na pogoje in izkazano dokumentacijo do denarnega povračila upravičeni.

(2) Storitve Filmskega studia Viba film Ljubljana se ne upoštevajo kot del državne pomoči pri izvajanju sheme denarnega povračila.

(3) V primeru drugih sredstev iz shem državnih pomoči se sredstva seštevajo glede na dovoljeno višino denarnih povračil.

(4) Višina denarnih pomoči ne sme presegati 50 odstotkov vseh izkazanih stroškov za produkcijo projekta.

(5) V primeru, da ge za nizkoproračunski ali zahteven projekt lahko državna pomoč doseže največ do 80 odstotkov vseh izkazanih upravičenih stroškov za produkcijo projekta.

(6) V primeru, da gre pri projektu za čezmejno produkcijo, ki jo financira več kot ena država članica in v kateri sodelujejo producenti iz več kot ene države članice EU lahko državna pomoč doseže do največ 60 odstotkov vseh izkazanih upravičenih stroškov za produkcijo projekta.

14. člen

(1) Minimalno višino denarnega povračila se določi posebej za vsako zvrst filma ali avdiovizualnega dela, kot so opredeljeni v 3. členu tega pravilnika, in sicer na podlagi povprečne vrednosti filmov ali avdiovizualnih del enake zvrsti, ki so bili sofinancirani z javnimi sredstvi v zadnjih treh letih.

(2) Nizkoproračunski film ali avdiovizualno delo je projekt, katerega proizvodna cena ne presega povprečne proizvodne cene celovečernega filma, večinsko sofinanciranega iz javnih sredstev v zadnjih petih letih.

(3) Zahtevni film ali avdiovizualno delo je projekt, kot ga določa definicija zahtevnega filma v osmi alineji 4. člena ZSFCJA.

15. člen

Upravičeni stroški, ki so osnova za denarno povračilo, so določeni v prilogi II., ki je sestavni del tega pravilnika.

1. Sklenitev pogodbe in načrtovanje višine denarnih povračil za izplačilo

16. člen

Na podlagi izdane odločbe o dodelitvi pravice do denarnega povračila agencija pošlje izvajalcu pogodbo, ki jo mora agenciji vrniti v roku 15. dni od prejema, sicer se šteje, da je odstopil od sofinanciranja projekta z javnimi sredstvi, da pogodba ni sklenjena in da je agencija prosta obveznosti, ki bi zanjo izhajale iz odločbe o sofinanciranju.

17. člen

Za izplačilo denarnega povračila mora izvajalec imeti oziroma odpreti račun v Republiki Sloveniji in projekt voditi po načelu stroškovnega računovodstva.

18. člen

Pogodba mora vsebovati naslednje sestavine:

* pogodbene stranke (naziv oziroma ime, naslov, davčna številka, številka transakcijskega računa in zastopnika izvajalca);
* predmet pogodbe;
* kateri namen in cilji pogodbe sestavljajo javni interes;
* cilje, ki bodo realizirani v obdobju sklenitve pogodbe zaradi uresničitve namena pogodbe, roke, v katerih morajo biti cilji doseženi, in kriterije za spremljanje njihovega uresničevanja;
* trajanje pogodbe;
* obseg, roke in način zagotavljanja proračunskih sredstev agencije;
* vrednost projekta in višino odobrenih proračunskih sredstev s strani agencije;
* rok, do katerega lahko izvajalec črpa proračunska sredstva;
* navedbo dokazil in elementov zahtevka za izplačilo odobrenih sredstev;
* skrbnike pogodb vseh pogodbenih strank;
* določbo o obveznosti poročanja o izvedbi projekta, morebitnih spremembah, obveznosti poročila o poteku in rezultatih porabe odobrenih sredstev oziroma najmanj zaključnega poročila;
* določbo, da mora izvajalec sproti obveščati agencijo o spremembah, ki lahko vplivajo na izpolnitev pogodbenih obveznosti;
* določbo o dolžnosti sodelovanja upravičenca (upravičenec se je dolžan odzivati na poziv agencije po posredovanju dokumentacije in pojasnilih, vezanih na izvedbo projekta);
* določbo o obveznosti upravičenca, da arhivira projektno obračunsko dokumentacijo za čas, določen v pogodbi (vendar ne manj kot 10 let);
* določbo o urejenosti avtorskih in sorodnih pravic na filmu; določbe o sankcijah zaradi neizpolnjevanja pogodbenih obveznosti;
* določbo glede obveznosti upravičenca, da zagotovi udeležbo filma na Festivalu slovenskega filma in poskrbi za predajo filmskega materiala Arhivu Republike Slovenije v skladu z določili pogodbe o sofinanciranju;
* določbo o obveznosti in o načinu obveščanja javnosti, da je predmet pogodbe sofinanciran s strani Republike Slovenije in
* podpis in datum podpisa pogodbenih strank.

Glede na posebnosti predmeta pogodbe lahko pogodba vsebuje tudi druge sestavine.

1. Zahteva za denarno povračilo

19. člen

(1) Najpozneje 90 dni po koncu produkcije projekta iz 3. člena tega pravilnika v Republiki Sloveniji mora izvajalec agenciji za izplačilo denarnega povračila dostaviti:

* obrazec za zahtevo izplačila denarnega povračila;
* potrdilo o plačanih zapadlih davčnih obveznosti in obveznosti iz naslova prispevkov za socialno in pokojninsko varnost s strani pristojnega organa;
* celotni obračun in dokumentacijo dejansko izvedenih stroškov za produkcijo projekta, ki je potrjen s strani pooblaščenega revizorja;
* končni scenarij;
* končno snemalno knjigo;
* končni seznam tehnične in ustvarjalne zasedbe z navedbo vključenih držav;
* potrjeno koprodukcijsko pogodbo, če je bila sklenjena in če je prišlo do spremembe v deležih;
* potrdilo o načrtovanem javnem predvajanju projekta s strani distributerja, prikazovalca, izdajatelja medija.

(2) Agencija je dolžna preveriti morebitno podvajanje stroškov v primeru, da so prejemniki denarnih povračil pravne ali fizične osebe, ki jih agencija sofinancira na podlagi drugih javnih razpisov ali javnih pozivov. V primeru, da agencija ugotovi sum podvajanje stroškov, pozove upravičenca k izjasnitvi, na podlage katere se odloči, ali je izplačilo upravičeno in v kakšni višini, ali pa odstopi od pogodbe in denarnega povračila ne izplača.

(3) V primeru, da agencija ugotovi, da je višina upravičenih stroškov manjša od zneska, določenega z odločbo iz prvega odstavka 13. člena tega pravilnika, izplača le višino upravičenih stroškov.

(4) V primeru, da agencija ugotovi, da realizirani projekt bistveno odstopa od projekta, za katerega je bila izdana odločba iz prvega odstavka 12. člena tako, da ne bi dosegel več minimalnega števila točk, določenega s prvim odstavkom 5. člena tega pravilnika, ali da se po pregledu končnega obračuna produkcije in/ali postprodukcije izkaže, da obveznosti iz vloge izvajalca niso izpolnjene, agencija odstopi od pogodbe.

20. člen

Agencija na podlagi popolne dokumentacije izda izvajalcu potrdilo ter izda zahtevek na podlagi katerega ministrstvo, pristojno za kulturo, izplača denarno povračilo iz namenske proračunske postavke, v rokih, predpisanih za izplačilo proračunskih sredstev, na poslovni račun izvajalca, ki mora biti tudi nosilec upravičenih stroškov.

21. člen

Prejemniki denarnih povračil morajo v napovedniku projektov ter promocijskih materialih navesti, da je projekt pridobil denarna povračila v Republiki Sloveniji ter uporabiti logotipe ministrstva, pristojnega za kulturo, in agencije.

Filmski materiali se lahko uporabljajo za promocijo Republike Slovenije.

22. člen

Sredstva za vlaganja v spodbujanje avdiovizualne produkcije se na podlagi ocenjene višine izplačil s strani agencije v skupni letni višini rezervirajo v proračunu ministrstva, pristojnega za kulturo na namenski proračunski postavki.

Agencija sporoči ministrstvu, pristojnemu za kulturo, višino sredstev za izplačilo denarnih povračil za naslednje leto v rokih, določenih za pripravo proračunov Republike Slovenije.

1. Končna določba

23. člen

Ta pravilnik začne veljati petnajsti dan po objavi v Uradnem listu Republike Slovenije.

Št.

Ljubljana, dne ... … 2017

EVA 2016-3340-0051

Anton Peršak

 Minister za kulturo

 Soglašam!

 Mateja Vraničar Erman

 Ministrica za finance

Priloga I. – Vsebinski pogoji za dodelitev pravice do denarnih povračil

Del A – kulturna vsebina

* tema ali vsebina izhaja iz slovenske ali evropske kulture, zgodovine, mitologije ali religije – 2 točki
* projekt temelji na osebi, ki je del slovenske ali evropske kulture, zgodovine, mitologije ali religije – 2 točki
* projekt temelji na drugih umetniških predlogih ali dogodkih, ki so del slovenske ali evropske kulture, zgodovine, mitologije ali religije – 2 točki
* projekt obravnava sodobna vprašanja iz področij Republike Slovenije in drugih članic EU – 2 točki
* projekt se odvija na lokaciji v Republiki Sloveniji ali v državi članici EU ali vizualne podobe v delu predstavljajo Republiko Slovenijo ali kako drugo evropsko državo – 2 točki
* končna različica projekta, pripravljenega za javno prikazovanje, je delno ali v celoti v slovenskem jeziku ali v enem od jezikov držav EU – 2 točki

Skupno največje število točk: 12. Točke se dodelijo po posameznih elementih v primeru, da jih projekt izpolnjuje.

Del B – sodelovanje izvajalcev iz RS

V izvedbo so udeleženi državljani Republike Slovenije, in sicer:

Avtorska in izvajalska ekipa – največ 17 točk

* režiser – 1 točka
* scenarist /koscenarist, avtor dialogov – 1 točka
* direktor fotografije – 1 točka
* drugi avtorji – 1 točka
* sodelujoči iz sektorja slike ali vodja – 1 točka
* sodelujoči iz sektorja zvoka ali vodja – 1 točka
* sodelujoči iz sektorja scenografije ali vodja – 1 točka,
* sodelujoči iz sektorja kostumografije ali vodja – 1 točka
* sodelujoči iz sektorja maske ali vodja – 1 točka
* sodelujoči iz sektorja montaže slike – 1 točka
* sodelujoči iz sektorja postprodukcije slike ali vodja – 1 točka,
* sodelujoči iz sektorja vizualnih učinkov ali vodja – 1 točka
* sodelujoči iz sektorja postprodukcija zvoka ali vodja – 1 točka
* sodelujoči ali vodja sektorja izdelovanja figur ali ozadja (animirani film) – 1 točka
* vodja snemanja – 1 točka
* direktor produkcije – 1 točka
* izvršni producent – 1 točka

Igralci – največ 10 točk

* glavna vloga - 3 točke
* druga vloga –2 točki
* stranske vloge – vsaka stranska vloga 1 točka, točkuje se največ do 5 točk

Ostali sodelujoči filmski delavci – največ 6 točk

* najmanj 20 do 40 odstotkov vseh delavcev, razen tistih, ki so že upoštevani – 3 točke
* nad 40 odstotkov v rubriki filmskih izvajalcev in statistov predstavljajo državljani Republike Slovenije – 6 točk

Skupno največje število točk: 33. Točke se dodelijo po posameznih elementih v primeru, da jih projekt izpolnjuje.

Del C – Uporaba produkcijskih in/ali postprodukcijskih kapacitet

Število skupnih dni produkcije in/ali postprodukcije, ki se odvija na območju Republike Slovenije.

* 10 odstotkov skupnih dni snemanja in/ali postprodukcije projekta – 1 točka
* 20 odstotkov skupnih dni snemanja in/ali postprodukcije projekta – 2 točki
* 30 odstotkov skupnih dni snemanja in/ali postprodukcije projekta – 4 točke
* več kot 30 odstotkov skupnih dni snemanja in/ali postprodukcije projekta – 8 točk

Vključenost ponudnikov storitev s sedežem v Republiki Sloveniji (glede na celotne produkcijske stroške, porabljene v RS).

* 50 odstotkov se izplačuje ponudniku storitev, ki ima sedež v Republiki Sloveniji –5 točk
* 30 odstotkov se izplačuje ponudniku storitev, ki ima sedež v Republiki Sloveniji –3 točke
* najmanj 15 odstotkov se izplačuje ponudniku storitev, ki ima sedež v Republiki Sloveniji – 2 točki

Skupno največje število točk: 13. Točke se dodelijo po posameznih elementih v primeru, da jih projekt izpolnjuje.

Priloga II. – Seznam upravičenih stroškov:

* stroški avtorskih provizij in nadomestil iz naslova avtorskih pravic za dajanje na voljo za uporabo avdiovizualnega arhivskega gradiva, fotografij in materialov iz muzejskih zbirk
* stroški avtorskih pravic literarnih predlog, gledaliških besedil za namene produkcije
* stroški avtorskih pravic glasbe, strokovnih podlag in slikovnega materiala za namene produkcije
* stroški izvedbe raziskav in priprav
* izplačila honorarjev strokovnih sodelavcev za namene produkcije v RS
* stroški prevajanja za namene produkcije na ozemlju RS
* stroški dela na scenariju
* stroški razvoja projekta
* stroški za izbiro igralcev
* stroški za izbor statistov
* stroški vaj z zasedbo
* stroški preizkusov ličenja, maske in frizure
* stroški preizkusa kostumov
* stroški fotografiranja in izdelave fotografij
* pisarniški stroški (najemnina pisarniških prostorov, začasno skladišče in pisarniško pohištvo; najem pisarniške opreme – telefon, telefaks, računalnik, kopirni stroj; priključki za telefon in internet, komunalni prispevek, računi za telekomunikacije in spletne storitve; stroški dostave in poštne storitve; različna dovoljenja; prva pomoč, izposoja radijske opreme ipd) vezani na izvedbo in obdobje produkcije in postprodukcije na ozemlju RS
* stroški iskanja lokacij (storitve producenta, prispevki za avtorja in člane produkcijske ekipe na turneji po lokacijah)
* stroški prevoza (najem dostavnih in drugih vozil, potrebnih za produkcijo projekta, nakup goriva, stroški cestnine, drugi stroški v zvezi s prevozom in vozili)
* stroški javnega prevoza
* stroški nastanitve zaposlenih, ki se ukvarjajo s produkcijo projekta (priprava, snemanje, predelava, dodelava in oblikovanje slike in zvoka)
* stroški hrane (catering)
* stroški nakupov scene in rekvizitov
* stroški izgradnje scene in studia
* stroški za scenografijo (gradnja, rekviziti, drugi najemi …)
* stroški najema živali vseh vrst
* stroški najema nepremičnin in premičnin, potrebne za produkcijo projekta
* stroški najema vozil in storitev, povezanih s produkcijo projekta (policija, varnostna služba, reševalno vozilo in storitve prve pomoči, gasilci)
* stroški kostumov (stroški vseh storitev, najema in nakupa izdelkov in materialov, povezanih s kostumi)
* modeliranje figur in scenografije ter izdelava ozadij (stroški storitev, najem in nakup materiala za animiranje objekta)
* stroški za najem računalniške strojne opreme in računalniške programske opreme za animacijo, komponiranje in rendering ter nabavo materialov, povezanih z animacijo
* stroški najema druge računalniške opreme in programov
* stroški posebnih učinkov
* stroški maske in frizure
* stroški najema scenske tehnike in materialni stroški, povezani z odrsko tehnično opremo
* stroški najema luči, stroški za oblikovanje luči;
* stroški najema kamere, stroški druge tehnične opreme, povezane s kamero
* stroški za najem opreme za zvok, stroški druge tehnične opreme, povezane z zvokom;
* stroški glasbe
* stroški montaže slike, zvoka in glasbe
* stroški predelave, dodelave in oblikovanje slike in zvoka
* stroški lokacij
* pravni stroški
* stroški zavarovanja za celotno ekipo
* stroški zavarovanja scenografije in tehnike
* stroški zavarovanja filma
* drugi stroški zavarovanja, povezana s produkcijo
* honorarji in plačila avtorskih, produkcijskih in tehničnih delavcev z vsemi pripadajočimi dajatvami:
* režija
* produkcija
* organizacija
* igralci
* statisti
* kaskaderji
* scenografija, izgradnje in izdelave studia, rekvizitov
* scenske tehnike
* posebni učinki
* animacija
* modeliranja in izdelava figur
* modeliranje in izdelava ozadja, scenografije
* kostumografija
* maska in frizura
* luč, razsvetljava
* kamera
* zvok
* lokacija
* hrana
* glasba
* montaža slike
* oblikovanje zvoka
* montaža glasbe
* končna obdelava, dodelovala in oblikovanje slike in zvoka
* strokovnjaki za druge storitve (zdravniki, medicinske sestre, veterinarji, gorska reševalna služba, gasilci in podobno).

Neupravičeni stroški so:

* stroški svetovanja
* odvetniške storitve
* reprezentančni stroški
* producentska provizija
* stroški nabave osnovnih sredstev.

Obrazložitev:

Zakon o spremembah in dopolnitvah Zakona o Slovenskem filmskem centru, javni agenciji Republike Slovenije (Uradni list RS, št. 63/16) v 17.a člen in 17.b člen opredeljuje pogoje, način dodeljevanja, upravičence in ukrep, s katerimi bo Republika Slovenija spodbujala vlaganja v avdiovizualno produkcijo z namenom ustvarjanja ugodnih pogojev za razvoj filmske in avdiovizualne dejavnosti, stroke in kulture, razvoj mednarodnega filmskega sodelovanja, kot tudi vzpostavitev dejavnega trženja filmskih lokacij. S Pravilnikom o spodbujanju vlaganj v avdiovizualno produkcijo se podrobneje določa postopek ter pogoji za pridobitev pravice do denarnega povračila, postopek in pogoje za izplačilo denarnega povračila in vprašanja v zvezi z določitvijo upravičencev, upravičenih del, upravičenih stroškov in višine denarnih povračil.

Ukrep se izvaja na način denarnega povračila in znaša 25 odstotkov skupnih priznanih stroškov porabljenih na ozemlju RS za produkcijo in/ali postprodukcijo. Denarna povračila bodo zagotovljena na posebni proračunski postavki, v načrtovani višini, ki jo bo pristojnemu ministrstvu sporočil Slovenski filmski center, javna agencija RS, in sicer v določenih rokih za pripravo proračunov glede na izkazano porabo upravičencev ter glede na pričakovano oceno dvoletnega proračunskega načrtovanja.

Ker gre za ukrep RS za spodbujanje tujih vlaganj v avdiovizualno produkcijo, s katerim se bo pritegnilo vlaganje tujih producentov in s tem povečalo angažiranje slovenskih storitev, kot tudi možnost promocije tako kulturnih in naravnih danosti in posredno turizma, ter posledično porabo na ozemlju RS, so upravičenci:

* pravna ali fizična oseba s sedežem v drugi državi, članici Evropske unije, državi partnerici Evropskega gospodarskega prostora ali tretji državi, ki je registrirana za filmsko in televizijsko produkcijo, in
* izvršni producent, ki ima sedež v Republiki Sloveniji in ima za izvedbo filma ali avdiovizualnega dela na območju Republike Slovenije sklenjeno pogodbo s pravno ali fizično osebo s sedežem v drugi državi, članici Evropske unije, državi partnerici Evropskega gospodarskega prostora ali tretji državi, ki je registrirana za filmsko in televizijsko produkcijo,

ter ki izpolnjujejo naslednje pogoje:

* ima urejene avtorske pravice za projekt;
* v obdobju preteklih treh let je imela vsaj en projekt, ki je bil predvajan v kinematografski distribuciji ali v medijih, skladno z zakonom, ki ureja avdiovizualne medijske storitve;
* izkaže izdatke, porabljene v Republiki Sloveniji za namen projekta, ter ima poravnane obveznosti iz naslova davkov in prispevkov v Republiki Sloveniji in v državi, kjer ima sedež ali stalno prebivališče.

Za izplačilo denarnih povračil bodo morali upravičenci po uspešni pridobitvi pravice do uveljavljanja tega povračila in opravljenem pogoju kulturnega testa, ki jo določen kot minimalno 50 % zahtevanih vsebinskih meril, izpolniti pogoje za izplačilo denarnega povračila in izkazati upravičene izdatke, porabljene v RS, za namen filmske in avdiovizualne produkcije, določeni v Prilog II. tega pravilnika kot tudi poravnane obveznosti iz naslova davkov in prispevkov v Republiki Sloveniji in v državi, kjer ima sedež ali stalno prebivališče.

Pri kulturnem testu projektov, na podlagi katerega prijavitelji pridobijo pravico do denarnih povračil se upoštevajo naslednji pogoji:

* kulturni pomen filma ali avdiovizualnega dela v okviru Slovenije ali države članice Evropske unije;
* sodelovanje izvajalcev iz Republike Slovenije
* uporaba produkcijskih ali postprodukcijskih kapacitet na območju Republike Slovenije.

Podrobneje se pogoji definirajo v podzakonskem aktu, ki se sprejme v roku 3 mesecev od uveljavitve zakona. Upravičeni stroški bodo razvrščeni v naslednje glavne kategorije:

* stroški predprodukcije, avtorskih pravic,
* režijski stroški,
* stroški produkcije, transporta, najemov,
* scenografija, kostumografija, maska
* tehnika in storitve
* honorarji izvajalske, avtorske in tehnične ekipe.

Upravičena dela so kinematografska in avdiovizualna dela vseh zvrsti, televizijske nadaljevanke, animirane serije in posamezne epizode televizijskih nadaljevank. Niso pa upravičena dela, ki so namenjena marketingu in ekonomski propagandi, dela, ki vsebujejo pornografijo ali ki spodbujajo k nasilju in sovraštvu ali h kakršnikoli diskriminaciji, dela, ki spadajo v zvrst t.i. sitcoma oziroma situacijske komične nadaljevanke ali melodramatične nadaljevanke v dnevnem predvajanju.

Pred začetkom produkcije projekta v Republiki Sloveniji mora prijavitelj, ki bo uveljavljal pravico do denarnega povračila, vložiti vlogo za uveljavljanje pravice za denarno spodbudo pri Slovenskem filmskem centru, javni agenciji RS, in sicer najmanj 45 dni pred začetkom snemanja, s čimer se zagotavlja spodbujevalni učinek.

Po izvedenem postopku kulturnega testa agencija izda odločbo, s katero prijavitelju jamči denarno povračilo, ter podpis pogodbe.

Po zaključku produkcije avdiovizualnega dela v Republiki Sloveniji in predložitvi dokazil o izvedenih plačilih kvalificiranih stroškov v Republiki Sloveniji. Zoper odločitev agencije je možna pritožba na ministrstvo, pristojno za kulturo.

Po zaključku produkcije filma ali avdiovizualnega dela v Republiki Sloveniji mora upravičenec najpozneje v 90 dneh agenciji predložiti predpisano dokumentacijo, s katerimi dokazuje, da so izpolnjeni vsi predpisani pogoji za izplačilo denarnega povračila, da so bili izkazani stroški upravičeni, prispevki in davki plačani ter da ni nastal bistven odmik od prijavljenega projekta. V primeru, da je izkazana manjša upravičena uporaba, se plača le v višini upravičenih stroškov. Na podlagi predloga agencije se izplača nakazilo iz posebne proračunske postavke.